ધન ચાલી જશે, પત્ની ચાલી જશે, જમીન ચાલી જશે, ચિંતા નથી, પરંતુ શરીર એકવાર જ મળે છે, તેનું ધ્યાન રાખવું. પાર્વતી ઉગ્ર તપ કરે છે. ત્યારે શિવજી કહે છે : ‘દેવી, આટલું ઉગ્ર તપ શા માટે કરો છો ? શરીર પડી જશે તો કંઈ નહીં રહે.’ કવિ કાલિદાસે પણ રઘુવંશમાં કહ્યું છે, ‘શરીરમાદ્યં ખલુ ધર્મસાધનમ્’. આપણે મનુષ્ય યોનિમાં જન્મ્યા છીએ. ૮૪ લાખ યોનિના ચક્કર પસાર કરી અંતે મનુષ્યજન્મ પ્રાપ્ત થયો છે, પ્રજ્ઞા અને વિવેકની પ્રાપ્તિ થઈ છે, ત્યારે વિચાર આવે છે - ‘આ જગતનું સર્જન કોણે કર્યંુ હશે ? તેની રચના કોણે કરી હશે ? કીડીના અંતર કોણે ઘડ્યાં હશે ? કીડીની દુનિયા જોઈએ છીએ ત્યારે વિચાર આવે છે, આ નાનામાં નાના જીવ માટે પણ કેવી સગવડ કરી છે ? હાથીને મણ, કીડીને કણ કોણ પૂરું પાડતું હશે ?’